Hvad der formentlig lignede en god forretning, endte i stedet med en sigtelse for en 27-årig mand fra Aalborg. I sin lejlighed opbevarede han nemlig 110 gram amfetamin, men onsdag blev narkolageret i Aalborg opdaget, og politiet har nu sigtet manden for at være i besiddelse af ulovlige euforiserende stoffer med henblik på videresalg. - Vi fandt i forbindelse med ransagningen 110 gram amfetamin, knap 10 gram hash og flere effekter, der kunne indikere, at manden havde salg af narkotika for øje, fortæller politikommissær Casper Jacobsen fra Nordjyllands Politi. Politiet ransagede mandens lejlighed i løbet af onsdag på baggrund af et konkret tip. Politiet var blevet oplyst om, at der skulle være narkotika på stedet, og det skulle efter ransagningen vise sig at holde stik. Den 27-årige mand erkender, at han har været i besiddelse af de forskellige former for narkotika.

Referat:
Nordjyllands Politi ransagede onsdag en lejlighed i Aalborg og fandt 110 gram amfetamin. En mand er sigtet i sagen.